Samora Machel
Samora Machel, 29.9.1933-19.10.1986, mozambiquisk politiker; gift med Graca Machel. Samora Machel var leder af selvstændighedsbevægelsen Frelimo, og da Mozambique i 1975 opnåede selvstændighed fra Portugal, blev han dets første præsident. Forholdet til Sydafrika var i hans regeringstid anspændt: Machel støttede det sydafrikanske ANC, og til gengæld bidrog Sydafrika til oprørsbevægelsen Renamo i Mozambique. Machel udråbte landet til marxistisk republik og allierede sig med Sovjetunionen, men med tiden antog han en mere pragmatisk politik.
I 1986 omkom han ved et flystyrt over Sydafrika.